Video: Onwrikbare geloof in God se kragKirti en haar kinders was in lewensgevaar nadat sy tot bekering gekom het. (Foto: Geopende Deure) Kirti*, ŉ jong moeder in landelike Indië, se storie is een van groot verliese en ontberings vir Christus. Sy straal egter ŉ ligtheid uit wat sprekend is van God se krag in haar lewe. Kirti het tot bekering gekom nadat God haar tydens ŉ kerkdiens van ŉ aftakelende siekte genees het. Sy en haar man het daarna ernstige vervolging van hul gemeenskap ervaar omdat hulle hul tradisionele Hindoe-geloof verlaat het. Sy is herhaaldelik met geweld en selfs die dood gedreig indien sy nie haar nuwe geloof prysgee nie, maar sy het geweier om Jesus te verraai. “Ek het dit duidelik gemaak dat ek nie sal ophou om in Christus te glo nie en nie bereid is om my geloof prys te gee nie,” sê sy. Tydens ŉ geheime kerkbyeenkoms by Kirti se huis het ŉ skare mense opgedaag en die groep Christene erg aangerand. Hulle het Kirti se Bybel in die vuur gegooi en dit voor haar verbrand. Sy is genadeloos met stokke geslaan. “Ek het aanhou bid dat die Here ons moes red,” vertel sy. Die mense het Kirti se huis geplunder en al haar kos gesteel – rys, koring, groente en selfs haar hoenders en bokke. Hierna het al die dorpenaars bymekaar gekom vir ŉ fees, waar hulle Kirti se diere en ander kos gaargemaak en opgeëet het. Ná die aanval was Kirti vir twee weke in die hospitaal weens ernstige beserings. Haar rug is tydens die aanval gebreek – ŉ besering wat haar vandag nog verhoed om te werk omdat sy sukkel om te loop. Kirti moes talle ontberinge deurmaak vir haar geloof. (Foto: Geopende Deure) Toe Kirti en haar man na die voorval terugkeer huis toe, het die dorpenaars geweier om met hulle praat en hulle verhoed om water uit die gemeenskaplike put te kry. ŉ Paar Christene het geleidelik weer na Kirti se huis begin kom vir gebedsbyeenkomste. Die dorpenaars was woedend toe hulle daarvan hoor. ŉ Groep mans het een nag om Kirti se huis saamgedrom en haar man ontvoer. Hy is vir dae lank gemartel en uiteindelik wreedaardig doodgemaak vir sy geloof in Jesus. Niemand is tot dusver vervolg of in hegtenis geneem vir sy moord nie. Ná hierdie gebeurtenis moes Kirti en haar kinders die dorp verlaat. Hulle het danksy hulp van Geopende Deure-vennote in ŉ skuilhuis gaan bly, waar hulle noodsaaklike ondersteuning, kos, klere, komberse, finansiële en geestelike hulp ontvang het. Kirti ween by haar man se graf, wat buite die dorp is omdat die owerhede geweier het dat sy hom in die begraafplaas begrawe. (Foto: Geopende Deure) Ondanks al haar verliese en ontberings, is Kirti se geloof onwrikbaar. “Ek het alles in Jesus se hande oorgegee. Wanneer ek hartseer voel, dink ek aan die Woord van God en Sy hulp. Baie nuwe Christene versaak hul geloof weens vervolging, maar ek staan vas in my geloof. Ek is danksy julle hulp en liefde vandag nog lewend en ŉ volgeling van Jesus.” Kirti het onlangs na haar tuisdorp teruggekeer om daar ŉ lig vir Christus te wees. Die dorpsmense probeer haar gedurig wegjaag en dreig om haar dood te maak, maar sy verkondig God se Woord onder hulle en bid vir hulle redding. Kirti is een van duisende Christene wat hulle daartoe verbind het om Jesus in ŉ Hindoe-wêreld te volg. Hulle is afhanklik van die ondersteuning van die Liggaam van Christus wêreldwyd om sterk te staan vir Christus. Jy kan met ŉ geskenk van so min as R50 help om in die dringendste behoeftes van vervolgde Christene soos Kirti te voorsien. Dit sal hulle opnuut laat besef dat hulle nooit alleen is nie en dat hul geloofsfamilie om die wêreld hulle ondersteun. Klik hier om ons vervolgde familie te ondersteun. *Naam verander weens sekuriteitsredes.